CELEX: 32020R0129
Language: hu
Date: 2019-11-26 00:00:00
Title: A Bizottság (EU) 2020/129 felhatalmazáson alapuló rendelete (2019. november 26.) az általános tarifális preferenciák rendszerének alkalmazásáról szóló 978/2012/EU európai parlamenti és tanácsi rendelet VII. mellékletének 1. b) pontjában meghatározott kiszolgáltatottsági határérték módosításáról

31.1.2020   
               
               
                  HU
               
               
                  Az Európai Unió Hivatalos Lapja
               
               
                  L 27/8
               
            
         A BIZOTTSÁG (EU) 2020/129 FELHATALMAZÁSON ALAPULÓ RENDELETE
         (2019. november 26.)
         az általános tarifális preferenciák rendszerének alkalmazásáról szóló 978/2012/EU európai parlamenti és tanácsi rendelet VII. mellékletének 1. b) pontjában meghatározott kiszolgáltatottsági határérték módosításáról
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az általános tarifális preferenciák rendszerének alkalmazásáról és a 732/2008/EK tanácsi rendelet hatályon kívül helyezéséről szóló, 2012. október 25-i 978/2012/EU európai parlamenti és tanácsi rendeletre (1) és különösen annak 9. cikke (2) bekezdésére,
         mivel:
         
                     (1)
                  
                  
                     A 978/2012/EU rendelet 9. cikke (1) bekezdésének a) pontja értelmében az általános tarifális preferenciák rendszerének (GSP) hatálya alá tartozó országra akkor vonatkozhatnak a fenntartható fejlődésre és jó kormányzásra vonatkozó különleges ösztönző előírás szerinti tarifális preferenciák, ha a diverzifikáció hiánya és a nemzetközi kereskedelemben való elégtelen részvétel miatt a 978/2012/EU rendelet VII. mellékletében foglaltaknak megfelelően kiszolgáltatott országnak minősül.
                  
               
                     (2)
                  
                  
                     A 978/2012/EU rendelet VII. mellékletének 1. b) pontja szerint valamely ország akkor minősül kiszolgáltatott országnak, ha az Unióba irányuló, a IX. mellékletben felsorolt termékeket érintő importja alacsonyabb értékű, mint az Unióba irányuló, a GSP-kedvezményezett országokból származó termékek importja értékének 6,5 %-a, az utolsó három egymást követő év átlagában.
                  
               
                     (3)
                  
                  
                     A 978/2012/EU rendelet felhatalmazza a Bizottságot arra, hogy a GSP-kedvezményezett országok listájának módosulása esetén a VII. melléklet 1. b) pontjában meghatározott kiszolgáltatottsági határérték felülvizsgálata érdekében felhatalmazáson alapuló jogi aktusok elfogadása útján módosítsa a VII. mellékletet oly módon, hogy a határérték súlya – a GSP-kedvezményezett országok listájának módosításától függetlenül – arányosan ne változzon annak megállapítása szempontjából, hogy az országok kiszolgáltatott országnak minősülnek-e. Az 978/2012/EU rendelet VII. melléklete szerint a kiszolgáltatottsági határérték súlya az összes GSP-kedvezményezett országból az Unióba behozott, a IX. mellékletben felsorolt termékek összértékének átlagával egyenlő.
                  
               
                     (4)
                  
                  
                     A kiszolgáltatottsági határértéket az (EU) 2015/602 felhatalmazáson alapuló bizottsági rendelet (2)2015. január 1-jei hatállyal 2 %-ról 6,5 %-ra módosította.
                  
               
                     (5)
                  
                  
                     A GSP-kedvezményezetteknek a 978/2012/EU rendelet II. mellékletében szereplő listája jelentősen módosult azáltal, hogy a kiszolgáltatottsági határértékek legutóbbi, 2015. évi felülvizsgálata és 2019. január 1. között huszonegy ország lekerült róla. Ezért a 978/2012/EU rendelet VII. mellékletének 1. b) pontjában meghatározott kiszolgáltatottsági határértéket módosítani szükséges.
                  
               
                     (6)
                  
                  
                     A 978/2012/EU rendelet II. mellékletében szereplő országlista azon módosításai következtében, amelyek a kiszolgáltatottsági kritérium legutóbbi, 2015. évi módosítása és 2019. január 1. között történtek, a IX. mellékletben felsorolt termékeknek az összes GSP-kedvezményezett országból az Unióba irányuló teljes importja átlagosan 12,2 %-kal csökkent. A kiszolgáltatottsági határérték 2019. január 1-jei hatállyal 6,5 %-ról 7,4 %-ra való növelése tehát lehetővé tenné, hogy a kiszolgáltatottsági határérték súlya arányosan ne változzon a 978/2012/EU rendelet VII. mellékletében meghatározotthoz képest.
                  
               
                     (7)
                  
                  
                     Figyelemmel a 978/2012/EU rendelet II. mellékletében szereplő országlista módosításai hatálybalépésének dátumára és e módosításoknak a kedvezményezett országok kiszolgáltatottságára gyakorolt hatására, ennek a határértéknek 2019. január 1-jétől kell alkalmazandónak lennie,
                  
               ELFOGADTA EZT A RENDELETET:
         
            1. cikk
            A 978/2012/EU rendelet VII. mellékletének 1. b) pontjában a „6,5 %” határérték helyébe „7,4 %” lép.
         
         
            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.
            Ez a rendelet 2019. január 1-jétől alkalmazandó.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. november 26-án.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  HL L 303., 2012.10.31., 1. o.
         
         
            (2)  A Bizottság (EU) 2015/602 felhatalmazáson alapuló rendelete (2015. február 9.) a 978/2012/EU európai parlamenti és tanácsi rendeletnek az e rendelet VII. melléklete 1.b) pontjában megállapított kiszolgáltatottsági határérték tekintetében történő módosításáról (HL L 100., 2015.4.17., 8. o.).